Αθήνα, 30 Ιουνίου 2025

**ΥΠΕΘΟ - ΑΑΔΕ: Μετάθεση προθεσμίας υποβολής δηλώσεων φόρου πλοίων δεύτερης κατηγορίας, στις 27/10**

Μετατίθεται για τις 27 Οκτωβρίου 2025, από τις 30 Ιουνίου, η προθεσμία υποβολής δηλώσεων φόρου πλοίων δεύτερης κατηγορίας (ν. 27/1975) για το φορολογικό έτος 2024, με Κοινή Απόφαση του Υφυπουργού Εθνικής Οικονομίας και Οικονομικών Γιώργου Κώτσηρα και του Διοικητή της ΑΑΔΕ Γιώργου Πιτσιλή.

Η μετάθεση της προθεσμίας διευκολύνει τους φορολογούμενους και την ομαλή ολοκλήρωση της διαδικασίας, αποτρέποντας πιθανές δυσκολίες και καθυστερήσεις, δεδομένου ότι οι διατάξεις που τροποποιούν τους συντελεστές φορολογίας πλοίων της δεύτερης κατηγορίας για το έτος αυτό βρίσκονται ακόμη σε δημόσια διαβούλευση.

Επιπλέον, η καταβολή της πρώτης και της δεύτερης δόσης του φόρου γίνεται εμπρόθεσμα μέχρι τις 31 Οκτωβρίου 2025.

Υπενθυμίζεται ότι η υποβολή των σχετικών δηλώσεων πραγματοποιείται μέσω της ψηφιακής πύλης myAADE (myaade.gov.gr) στη διαδρομή ***Εφαρμογές > Φορολογικές Υπηρεσίες > Πλοία / ναυτιλιακές εταιρείες > Δήλωση Φόρου πλοίων β’ κατηγορίας ν. 27/1975***, και αφορά τα πλοία β’ κατηγορίας εσωτερικών πλόων, ανεξαρτήτως σημαίας.

Για περισσότερες πληροφορίες και διευκρινίσεις, οι ενδιαφερόμενοι μπορούν να επικοινωνούν με το **Κέντρο Εξυπηρέτησης Φορολογουμένων (ΚΕΦ) της ΑΑΔΕ** στο τηλέφωνο **(+30) 213 162 1000**, τις εργάσιμες ημέρες και ώρες 7:30 – 17:00.